text:
 20.7.2017
 BG
 Официален вестник на Европейския съюз
 L 189/45
 РЕШЕНИЕ НА СЪВМЕСТНИЯ КОМИТЕТ НА ЕИП
 No 28/2016
 от 5 февруари 2016 година
 за изменение на приложение XIII (Транспорт) към Споразумението за ЕИП [2017/1311]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Регламент за изпълнение (ЕС) 2015/1136 на Комисията от 13 юли 2015 г. за изменение на Регламент за изпълнение (ЕС) No 402/2013 относно общия метод за безопасност за определянето и оценката на риска (1) трябва да бъде включен в Споразумението за ЕИП.
 (2)
 Eто защо приложение XIII към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 В точка 42дй (Регламент за изпълнение (ЕС) No 402/2013 на Комисията) в приложение XIII към Споразумението за ЕИП се добавя следното:
 „, изменен със:
 —
 32015 R 1136: Регламент за изпълнение (ЕС) 2015/1136 на Комисията от 13 юли 2015 г. (ОВ L 185, 14.7.2015 г., стр. 6).“
 Член 2
 Текстовете на Регламент за изпълнение (ЕС) 2015/1136 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 6 февруари 2016 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 5 февруари 2016 г.
 За Съвместния комитет на ЕИП
 Председател
 Claude MAERTEN
 (1) ОВ L 185, 14.7.2015 г., стр. 6.
 (*1) Без отбелязани конституционни изисквания.


text:
 4.3.2021
 BG
 Официален вестник на Европейския съюз
 L 75/18
 РЕШЕНИЕ НА СЪВМЕСТНИЯ КОМИТЕТ НА ЕИП No 183/2018
 от 21 септември 2018 година
 за изменение на приложение II (Технически правила, стандарти, изпитвания и сертифициране) към Споразумението за ЕИП [2021/297]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Регламент (ЕС) 2018/605 на Комисията от 19 април 2018 г. за изменение на приложение II към Регламент (ЕО) No 1107/2009 чрез установяване на научни критерии за определянето на свойствата, нарушаващи функциите на ендокринната система (1), поправен с OВ L 111, 2.5.2018 г., стр. 10, следва да бъде включен в Споразумението за ЕИП.
 (2)
 Поради това приложение II към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 В точка 13 (Регламент (ЕО) No 1107/2009 на Европейския парламент и на Съвета) от глава XV на приложение II към Споразумението за ЕИП се добавя следното тире:
 „—
 32018 R 0605: Регламент (ЕС) 2018/605 на Комисията от 19 април 2018 г. (ОВ L 101, 20.4.2018 г., стр. 33), поправен с ОВ L 111, 2.5.2018 г., стр. 10“.
 Член 2
 Текстът на Регламент (ЕС) 2018/605, поправен с ОВ L 111, 3.10.2018 г., стр. 10, на исландски и норвежки език, който ще бъде публикуван в притурката за ЕИП към Официален вестник на Европейския съюз, е автентичен.
 Член 3
 Настоящото решение влиза в сила на 22 септември 2018 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 21 септември 2018 година.
 За Съвместния комитет на ЕИП
 Председател
 Oda Helen SLETNES
 (1) OВ L 101, 20.4.2018 г., стр. 33.
 (*1) Без отбелязани конституционни изисквания.

type: contracts

jurisdiction: EU


text:
 Важна правна забележка
 |
 22004A1111(01)
 Официален вестник n° L 335 , 11/11/2004 стр. 0007 - 0007 Официален вестник n° L 153 , 07/06/2006 стр. 0093 - 0093
 20041111Споразумениeза подновяване на Споразумението за научно и технологично сътрудничество между Европейската общност и Съединените американски щатиЕВРОПЕЙСКАТА ОБЩНОСТ (наричана по-долу "Общността),"от една страна, иПРАВИТЕЛСТВОТО НА СЪЕДИНЕНИТЕ АМЕРИКАНСКИ ЩАТИ,от друга страна,наричани по-долу "страните",КАТО ИМАТ ПРЕДВИД важността на науката и технологиите за тяхното икономическо и социално развитие,КАТО ПРИЗНАВАТ, че Общността и Съединените американски щати извършват проучвания и технологични дейности в многобройни области от взаимен интерес и че участието в проучванията и изследователските дейности на другата страна на основата на взаимност от взаимна полза,КАТО ВЗЕМАТ ПРЕДВИД Споразумението за научно и технологично сътрудничество между Европейската общност и правителството на Съединените американски щати, подписано във Вашингтон на 5 декември 1997 г. и което изтича на 13 октомври 2003 г.,В ЖЕЛАНИЕТО СИ да продължат сътрудничеството си в областта на науката и технологиите във формалната правна рамка, установена от споразумението,СЕ СПОРАЗУМЯХА ЗА СЛЕДНОТО:Член 1Подновява се Споразумението за научно и технологично сътрудничество между Европейската общност и правителството на Съединените американски щати, подписано във Вашингтон на 5 декември 1997 г., което изтича на 13 октомври 2003 г., за допълнителен срок от пет години.Член 2Настоящото споразумение влиза в сила на датата, на която страните се нотифицират взаимно за приключването на необходимите за тази цел процедури.Член 3Настоящото споразумение е съставено в два еднакви екземпляра на английски, гръцки, датски, италиански, испански, немски, нидерландски, португалски, фински, френски и шведски език, като всички текстове са автентични.За Европейската общностЗа правителството на Съединените американски щати--------------------------------------------------


text:
 18.6.2021
 BG
 Официален вестник на Европейския съюз
 L 217/3
 СПОРАЗУМЕНИЕ ЗА ДОБРОВОЛНО ПАРТНЬОРСТВО МЕЖДУ ЕВРОПЕЙСКИЯ СЪЮЗ И РЕПУБЛИКА ХОНДУРАС ОТНОСНО ПРИЛАГАНЕТО НА ЗАКОНОДАТЕЛСТВОТО В ОБЛАСТТА НА ГОРИТЕ, УПРАВЛЕНИЕТО И ТЪРГОВИЯТА С ПРОДУКТИ ОТ ДЪРВЕН МАТЕРИАЛ ЗА ЕВРОПЕЙСКИЯ СЪЮЗ
 ЕВРОПЕЙСКИЯТ СЪЮЗ, наричан по-нататък „Съюзът“,
 и
 РЕПУБЛИКА ХОНДУРАС, наричана по-нататък „Хондурас“,
 наричани заедно по-нататък „страните“,
 КАТО ИМАТ ПРЕДВИД взаимоотношенията между Съюза и Хондурас, особено в контекста на Споразумението за асоцииране между Европейския съюз и неговите държави членки, от една страна, и Централна Америка, от друга страна, подписано през 2012 г.;
 КАТО ИМАТ ПРЕДВИД Споразумението за политически диалог и сътрудничество между Европейската общност и нейните държави членки, от една страна, и Република Коста Рика, Република Ел Салвадор, Република Гватемала, Република Хондурас, Република Никарагуа и Република Панама, от друга страна, подписано през 2003 г., и Рамковото споразумение за сътрудничество между Европейската икономическа общност и Република Коста Рика, Република Ел Салвадор, Република Гватемала, Република Хондурас, Република Никарагуа и Република Панама, подписано през 1993 г.;
 КАТО ИМАТ ПРЕДВИД съобщението на Комисията до Съвета и до Европейския парламент озаглавено „Прилагане на законодателството в областта на горите, управление и търговия (FLEGT) — Предложение за план за действие на ЕС“ като първа стъпка към решаване на неотложния въпрос с незаконното изсичане на гори и свързаната с това търговия;
 КАТО СЪЗНАВАТ значимостта на принципите за устойчиво управление на горите, установени в Декларацията от Рио де Жанейро от 1992 г. относно околната среда и развитието, и по-специално принцип No 10 относно значението на повишаването на обществената осведоменост и участието на обществеността по въпроси, свързани с околната среда, и принцип No 22 относно жизненоважната роля на коренното население, неговите общности и другите местни общности в управлението на околната среда и развитието;
 КАТО СЕ ПОЗОВАВАТ на Конвенцията по международната търговия със застрашени видове от дивата фауна и флора (CITES), и по-специално на изискването за разрешителни за износ, издавани от страните по CITES за екземпляри от видовете, посочени в приложения I, II или III, които да бъдат издавани само при определени условия, и по-специално екземплярите да не са придобити в нарушение на съответните закони за опазване на фауната и флората;
 КАТО ПОТВЪРЖДАВАТ значението, което страните отдават на принципите и правилата, управляващи многостранната търговия, и по-специално правата и задълженията, установени в Общото споразумение за митата и търговията от 1994 г. (ГАТТ) и в другите многостранни споразумения от приложение 1А към Маракешкото споразумение за създаване на Световната търговска организация (СТО) от 1994 г., както и необходимостта те да бъдат прилагани по прозрачен и недискриминационен начин;
 КАТО СЕ ПОЗОВАВАТ на Регламент (ЕО) No 2173/2005 на Съвета от 20 декември 2005 г. за установяването на схема на разрешителни FLEGT за вноса на дървесина в Европейската общност;
 КАТО СЕ ПОЗОЗАВАТ на Споразумението за асоцииране между Европейския съюз и неговите държави членки, от една страна, и Централна Америка, от друга страна, и по-специално член 289 от дял VIII относно търговията с продукти на горското стопанство, съгласно който страните се ангажират да работят съвместно за подобряване на управлението и прилагането на законодателството в областта на горите, както и да насърчават


text:
търговията със законни продукти от дървен материал и да осъществяват устойчиво управление на горите чрез инструменти като CITES или споразуменията за доброволно партньорство за прилагане на законодателството в областта на горите, управление и търговия (FLEGT);
 КАТО ПОТВЪРЖДАВАТ ОТНОВО ангажимента и решимостта на страните по отношение на целите на Програмата за устойчиво развитие до 2030 г., и по-специално приноса, който сключването на споразумение за доброволно партньорство (СДП) би имало за постигането на цел 15 за насърчаване на устойчивото управление на горите, спиране на обезлесяването и приемане на мерки за справяне с търсенето и предлагането на незаконни продукти от дивата флора и фауна;
 КАТО ОТЧИТАТ приноса, който сключването на СДП за прилагане на законодателството в областта на горите, управление и търговия (FLEGT) би имало за борбата срещу изменението на климата, в съответствие с усилията за намаляване на емисиите на парникови газове вследствие обезлесяване и деградация на горите (REDD+), чрез насърчаване на прилагането на законодателството и управлението в областта на горите ;
 КАТО ОТЧИТАТ, че основната цел на системата на Хондурас за гарантиране на законността (LAS) е целият дървен материал и всички продукти от дървен материал да се вписват в правната рамка; както и изискванията на LAS да се прилагат без изключение към националния пазар и към износа на дървен материал и на продукти от дървен материал от Хондурас;
 КАТО ИМАТ ПРЕДВИД значението, което страните придават на участието на всички заинтересовани страни, включително гражданското общество, частния сектор, коренното население, населението с африкански произход на Хондурас и местното население, независимо от техния пол, възраст, местоположение, религия или убеждения, етнически произход, раса, език или увреждане или друго състояние, за успеха на политиките за управление на горите, по-специално чрез консултации и предоставяне на информация на обществеността;
 КАТО ИМАТ ПРЕДВИД, че горските ресурси на Хондурас са стратегически актив, който се управлява устойчиво от Национален институт за опазване и развитие на горите, защитените зони и дивата флора и фауна (Instituto Nacional de Conservación y Desarrollo Forestal, Áreas Protegidas y Vida Silvestre, ICF) чрез национален модел на политиката в областта на горското стопанство, насочен към ефективно справяне с предизвикателствата пред устойчивото управление на горите и към ефикасно изпълнение на задачите, свързани с насочване, регулиране, управление и улесняване на инвестициите в развитието на обществения и частния сектор на горското стопанство;
 КАТО ИМАТ ПРЕДВИД, че в рамките на политиката на Хондурас за горското стопанство и в съответствие със Закона за горите, защитените зони и дивата флора и фауна са положени усилия по отношение на опазване и икономическо развитие на защитените зони, за възстановяване и устойчиво управление на иглолистните гори, за защита на широколистните гори и насърчаване на устойчивото управление на горите, за участие на организации от общността в устойчивото управление на горите, за насърчаване на опазването на околната среда и повторното залесяване на национално равнище, за интегрирано управление на микробасейните, за всеобхватен контрол на незаконната сеч и търговията с дървен материал и с продукти от дивата флора и фауна, както и за институционална модернизация на горското стопанство, защитените територии и дивата флора и фауна;
 КАТО ИМАТ ПРЕДВИД, че настоящото споразумение ще


text:
представлява основен стълб на програмите за социално развитие, които се изпълняват в Хондурас с цел създаване на заетост, подобряване на условията за инвестиции, формулиране на политика за планиране на земеползването, подпомагане на съживяването на промишлеността и гарантиране на устойчивото използване на ресурсите от социална и екологична гледна точка;
 КАТО ИМАТ ПРЕДВИД, че Законът за горите, защитените зони и дивата флора и фауна на Хондурас има за цел да се установи правна рамка за управлението и стопанисването на горските ресурси, защитените зони и дивата флора и фауна, включително тяхната защита, възстановяване, пълноценно използване, опазване и подобряване, като по този начин се насърчи устойчиво развитие, съответстващо на социалните, икономическите, екологичните и културните интереси на страната;
 КАТО ИМАТ ПРЕДВИД, че международните договори за околната среда и горското стопанство, ратифицирани от Националния конгрес на Република Хондурас, са част от националното законодателство, което, от своя страна, представлява основата за формулиране и прилагане на политиката на страната в областта на горското стопанство;
 КАТО ИМАТ ПРЕДВИД, че с подписването на настоящото споразумение Хондурас се надява: да укрепи управлението, правата на земеползване и владеене на земя и законодателството в сектора на горското стопанство; да установи стабилни и ефективни процедури за различните заинтересовани страни, като по този начин създаде условия за по-мащабни и по-прозрачни инвестиции; да установи политики в областта на земеползването; да установи инвестиционни политики, които насърчават законното производство; и да подкрепи прилагането на политики за намаляване на емисиите от парникови газове, вследствие обезлесяване и деградация на горите (REDD+), като се заеме пряко с някои от причините за обезлесяването и деградацията на горите;
 КАТО ИМАТ ПРЕДВИД, че изпълнението на настоящото споразумение ще подкрепи усилията за справяне с изменението на климата в съответствие с усилията за намаляване на емисиите от парникови газове вследствие обезлесяване и деградация на горите (REDD+);
 КАТО ИМАТ ПРЕДВИД, че Декларацията от Рио де Жанейро за околната среда и развитието от 1992 г. представлява референтен текст за глобален консенсус относно управлението и опазването на горите и екологично устойчивия дърводобив във всички видове гори, и като имат предвид наскоро приетия от Общото събрание на ООН правно необвързващ инструмент за всички видове гори,
 СЕ СПОРАЗУМЯХА ЗА СЛЕДНОТО:
 ЧЛЕН 1
 Цел
 Целта на настоящото споразумение, в съответствие с общия ангажимент на страните за устойчиво управление на всички видове гори, е да се осигури правна рамка, която да гарантира, че всички продукти от дървен материал, внесени в Съюза от Хондурас, които са обхванати от настоящото споразумение, са произведени законно, и така да се насърчи търговията с тези продукти от дървен материал.
 Настоящото споразумение също така предоставя основа за диалог и сътрудничество между страните с цел улесняване и насърчаване на цялостното му изпълнение, както и за укрепване на правоприлагането в областта на горите и управлението на горите.
 ЧЛЕН 2
 Определения
 За целите на настоящото споразумение се прилагат следните определения:
 а)
 „внос в Съюза“ означава допускането за свободно обращение в Съюза, по смисъла на член 201 от Регламент (ЕС) No 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза, на продукти от


text:
дървен материал, които не могат да бъдат определени като „стоки с нетърговски характер“, съгласно определението в член 1, точка 21 от Делегиран регламент на Комисията (EC) 2015/2446 от 28 юли 2015 г. за допълнение на Регламент (ЕС) No 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза;
 б)
 „износ“ означава физическото напускане или извеждане на продукти от дървен материал от която и да е част от територия на Хондурас, с изключение на продукти от дървен материал, които преминават транзитно през Хондурас;
 в)
 „продукти от дървен материал, които преминават транзитно“ означава всички продукти от дървен материал, произхождащи от трета държава, които влизат на територията на Хондурас под митнически контрол и я напускат в същата форма, без да променят своята държава на произход или да бъдат предлагани на пазара в Хондурас;
 г)
 „продукти от дървен материал“ означава продуктите, посочени в приложение I;
 д)
 „код по ХС“ означава код до шест цифри, установен в номенклатурата на Хармонизираната система за описание и кодиране на стоките, създадена с Международната конвенция по хармонизираната система за описание и кодиране на стоките на Световната митническа организация;
 е)
 „разрешително FLEGT“ означава документ, който потвърждава, че дадена пратка е добита законно и е проверена в съответствие с критериите, определени в настоящото споразумение
 ж)
 „орган, издаващ разрешителни“, означава органът, определен от Хондурас да издава и заверява разрешителни FLEGT;
 з)
 „компетентни органи“ означава органите, определени от държавите членки на Съюза, да получават, приемат и проверяват разрешителните FLEGT;
 и)
 „пратка“ означава количеството продукти от дървен материал, обхванати от разрешително FLEGT, което се изпраща от Хондурас от един изпращач или превозвач и се представя за допускане за свободно обращение в митническо учреждение в Съюза;
 й)
 „законно произведен дървен материал“ означава продукти от дървен материал, добити, произведени, преработени, транспортирани и предлагани на пазара по процедури, спазващи действащото законодателството на Хондурас, посочено в приложение II, и/или внесени и произведени в съответствие с него;
 к)
 „допускане за свободно обращение“ е митнически режим на Съюза, който предоставя на несъюзни стоки митнически статус на съюзни стоки в съответствие с Регламент (ЕС) No 952/2013, и който налага: събирането на дължимите вносни мита; събирането, ако е уместно, на други вземания; прилагането на мерки на търговската политика, както и на забрани и ограничения; и изпълнението на други формалности, предвидени при вноса на стоки.
 ЧЛЕН 3
 Схема на разрешителни FLEGT
 1. С настоящото между страните се създава схема за разрешителни за прилагане на законодателството в областта на горите, управление и търговия („схема на разрешителни FLEGT“). Със схемата се установява набор от процедури и изисквания, чрез които да се проверява и удостоверява, посредством разрешителни FLEGT, че продуктите от дървен материал, изпращани за Съюза, са произведени законно. В съответствие с Регламент (ЕО) No 2173/2005 на Съвета и с настоящото споразумение Съюзът не приема за внос пратки от Хондурас, ако не са обхванати от разрешително FLEGT.
 2. Схемата на разрешителни FLEGT се прилага по отношение на продуктите от дървен материал, изброени в приложение I.
 3. Страните се споразумяват да предприемат всички необходими мерки за


text:
прилагането на схемата на разрешителни FLEGT.
 ЧЛЕН 4
 Орган, издаващ разрешителни
 1. Хондурас определя органа, издаващ разрешителни, и изпраща на Европейската комисия данните за връзка с него. Двете страни осигуряват публичен достъп до тази информация.
 2. Органът, издаващ разрешителни, проверява дали продуктите от дървен материал са произведени законно в съответствие със законодателството, посочено в приложение II. Той издава разрешителни FLEGT, които обхващат пратки с продукти от дървен материал, произведени законно в Хондурас и предназначени за износ в Съюза. Когато е уместно, Хондурас издава необходимата документация за продукти от дървен материал, които преминават транзитно през територията на страната под контрола на митническите органи на Хондурас.
 3. Органът, издаващ разрешителни, не издава разрешителни FLEGT за продукти от дървен материал, които включват или са съставени от продукти от дървен материал, внесени в Хондурас от трета държава, чиито закони забраняват техния износ, или когато има доказателства, че въпросните продукти от дървен материал са били произведени в нарушение на законите на държавата, в която е добита дървесината.
 4. В съответствие с принципа на прозрачност органът, издаващ разрешителни, документира и оповестява публично своите процедури за издаване на разрешителни FLEGT. Наред с това той поддържа регистър на всички пратки, обхванати от разрешителни FLEGT, и предоставя достъп до този регистър за целите на независим одит при спазване на националното законодателство за защита на данните и при зачитане на поверителността на данните на износителите.
 ЧЛЕН 5
 Компетентни органи на Съюза
 1. Европейската комисия предоставя на Хондурас данните за връзка с компетентните органи, определени от държавите членки на Съюза. Двете страни осигуряват публичен достъп до тази информация.
 2. Компетентните органи проверяват дали всяка пратка е обхваната от валидно разрешително FLEGT, преди да я допуснат за свободно обращение в Съюза. Допускането за свободно обращение може да бъде отложено и пратката може да бъде задържана, ако има каквото и да било съмнение относно валидността на разрешителното FLEGT, в съответствие с приложение III.
 3. Компетентните органи съхраняват и ежегодно публикуват данни за получените разрешителни FLEGT.
 4. В съответствие с националното законодателство за защита на данните компетентните органи предоставят достъп до съответните документи и данни на лица или органи, определени от Хондурас като независими одитори.
 5. Когато продукти от дървен материал от видовете, изброени в приложенията към CITES, които са обхванати от разрешително FLEGT, влизат в Съюза, те се подлагат само на проверката, предвидена в Регламент (ЕО) No 338/97 на Съвета от 9 декември 1996 г. относно защитата на видовете от дивата фауна и флора чрез регулиране на търговията с тях. Независимо от случая, схемата на разрешителни FLEGT осигурява гаранция за законния добив на тези изделия.
 ЧЛЕН 6
 Разрешителни FLEGT
 1. Разрешителните FLEGT се издават от органа, издаващ разрешителни, като средство за удостоверяване, че продуктите от дървен материал са произведени законно.
 2. Разрешителните FLEGT се издават, като се използва версията на испански език на формуляра, посочен в допълнение 1 към приложение IV.
 3. По взаимно съгласие страните могат да установят електронни системи за издаване, предаване и получаване на разрешителни FLEGT.
 4. Процедурата за издаване на разрешителни FLEGT и техническите спецификации са описани в приложение


text:
IV.
 ЧЛЕН 7
 Определение за законно произведен дървен материал
 За целите на настоящото споразумение определението за законно произведен дървен материал е посочено в приложение II. В това приложение се определя националното законодателство на Хондурас, което трябва да бъде спазено, за да могат продуктите от дървен материал да бъдат обхванати от разрешително FLEGT. В него се определят също принципите, критериите, показателите и удостоверяващите документи, които служат като доказателство за спазването на посоченото законодателството.
 ЧЛЕН 8
 Проверка на законността на произведения или придобит дървен материал
 1. Хондурас въвежда система, чрез която се проверява, че продуктите от дървен материал, предназначени за изпращане, са били произведени законно, както и че за Съюза се изнасят само пратки, по отношение на които проверката е доказала това. Системата за проверка на законността включва проверки на съответствието с цел да се гарантира, че продуктите от дървен материал за износ в Съюза, са били законно произведени или придобити и че не се издават разрешителни FLEGT за пратки с продукти от дървен материал, които не са законно произведени или придобити или чийто произход е неизвестен. Системата също така включва процедури, с които да се гарантира, че по веригата за доставки не постъпва дървен материал с незаконен или неизвестен произход.
 2. Системата, чрез която се проверява дали пратките с продукти от дървен материал са произведени законно, е описана в приложение V.
 ЧЛЕН 9
 Допускане за свободно обращение на пратки, обхванати от разрешително FLEGT
 1. Процедурите, уреждащи допускането за свободно обращение в Съюза на пратки, обхванати от разрешително FLEGT, са описани в приложение III.
 2. Когато възникнат съмнения относно валидността на дадено разрешително, компетентният орган на държавата членка на Съюза, която получава пратката, може незабавно да поиска допълнителна информация и/или пояснение от органа, издаващ разрешителни. Ако органът, издаващ разрешителни, не отговори в рамките на 21 работни дни от датата на получаване на искането за допълнителна информация, компетентният орган действа в съответствие с действащото национално законодателство и не приема разрешителното. Ако от предоставената допълнителна информация стане ясно, че информацията в разрешителното не съответства на пратката, компетентният орган действа в съответствие с действащото национално законодателство и не приема разрешителното. Органът, издаващ разрешителни, трябва да бъде информиран за всяко неприето разрешително FLEGT, както и за причината за неприемането.
 3. В случаи на продължаващи разногласия или трудности, свързани с консултациите относно разрешителните FLEGT, въпросът може да бъде отнесен до Съвместния комитет по прилагането (СКП).
 ЧЛЕН 10
 Независим одитор
 1. Страните постигат съгласие относно необходимостта да ползват услугите на независим одитор на договорени интервали, за проверка на ефективността и ефикасността на системата на Хондурас за гарантиране на законността на продуктите от дървен материал (LAS) и на схемата на разрешителни FLEGT, както е посочено в приложение VI.
 2. След консултация със Съюза, Хондурас наема независим одитор, който да изпълни задачите, посочени в приложение VI.
 3. Независимият одитор представя наблюденията си на страните в доклади по описаната в приложение VI процедура. Докладите на независимия одитор се публикуват в съответствие с процедурата, посочена в приложение VI.
 4. Страните улесняват работата на независимия одитор, по-специално като му осигуряват достъп до информацията,


text:
необходима за изпълнението на неговите функции на територията на всяка от страните. В съответствие със своето национално законодателство относно защитата на данните обаче страните могат да се въздържат от разкриване на информация, която нямат право да съобщават.
 ЧЛЕН 11
 Нередности
 Страните се информират взаимно в съответствие с член 21, ако подозират или са открили доказателства за заобикаляне или нередности в схемата на разрешителни FLEGT, отнасящи се по-специално, до:
 а)
 търговия, съставляваща измама, по-специално пренасочване на търговия от Хондурас към Съюза през трета държава, когато има основание да се смята, че това се прави с намерение да се избегне разрешителния режим;
 б)
 разрешителни FLEGT, които обхващат продукти от дървен материал, съдържащи дървен материал от трети държави, за който се подозира, че е произведен незаконно; и
 в)
 измама при получаване или използване на разрешителни FLEGT.
 ЧЛЕН 12
 Начална дата на прилагането на схемата на разрешителни FLEGT
 1. Страните се уведомяват взаимно чрез СКП, когато счетат, че са извършили необходимата подготовка за пълното въвеждане в действие на схемата на разрешителни FLEGT.
 2. Страните възлагат чрез СКП независима оценка на схемата на разрешителни FLEGT въз основа на критериите, посочени в приложение VII. В оценката се определя дали системата за гарантиране на законността LAS, описана в приложение V, която е в основата на схемата на разрешителни FLEGT, изпълнява адекватно своите функции.
 3. Съгласно препоръките на СКП страните договарят датата за влизане в сила на схемата на разрешителни FLEGT. Те се уведомяват взаимно за тази дата писмено, по начин, определен като подходящ от СКП.
 ЧЛЕН 13
 Прилагане на схемата на разрешителни FLEGT по отношение на продукти от дървен материал, които не се изнасят в Съюза
 1. Хондурас се стреми да проверява законността на продуктите от дървен материал, предназначени както за вътрешно потребление, така и за износ на пазари, различни от Съюза. Хондурас също така полага подходящи усилия за проверка на законността на вносните продукти от дървен материал, като използва системите за проверка на законността, разработени в изпълнение на настоящото споразумение.
 2. В подкрепа на тези усилия Съюзът, в диалог със заинтересованите страни, насърчава прилагането на системите, разработени в изпълнение на настоящото споразумение, по отношение на търговията на други международни пазари и с трети държави.
 ЧЛЕН 14
 График за изпълнение на настоящото споразумение
 1. Чрез СКП страните одобряват график за изпълнение на настоящото споразумение.
 2. Страните оценяват напредъка при изпълнението в съответствие с графика, одобрен от СКП.
 ЧЛЕН 15
 Допълнителни и подкрепящи мерки
 1. Областите, в които са необходими допълнителни технически и финансови ресурси за изпълнение на настоящото споразумение и за справяне с първопричините и факторите за незаконната сеч, са посочени в приложение VIII.
 2. Хондурас гарантира, че изграждането на капацитет за изпълнение на настоящото споразумение е предвидено в националните инструменти за планиране, в стратегиите за намаляване на бедността и в общия бюджет на републиката.
 3. Страните гарантират, че дейностите, свързани с изпълнението на настоящото споразумение, са координирани със съответните съществуващи и бъдещи инициативи за развитие, и по-специално с намаляването на емисиите от парникови газове вследствие обезлесяване и деградация на горите (REDD+).
 4. Осигуряването на допълнителни ресурси


text:
съгласно параграф 1 се осъществява в съответствие с обичайните процедури за планиране на помощта за Хондурас и с бюджетните процедури на Хондурас.
 5. Страните обмислят необходимостта от съвместна договореност или механизъм, чрез които финансирането и техническият принос на Европейската комисия и на държавите членки на Съюза, да бъдат координирани в подкрепа на прилагането на настоящото споразумение.
 ЧЛЕН 16
 Участие на заинтересованите страни в изпълнението на настоящото споразумение
 1. Хондурас включва съответните заинтересовани страни в изпълнението на настоящото споразумение.
 2. Хондурас гарантира, че прилагането и мониторингът на настоящото споразумение се осъществяват с участието на съответните заинтересовани страни, включително гражданското общество, частния сектор, коренното население, населението с африкански произход на Хондурас и местните общности, независимо от техния пол, възраст, местоположение, религия или убеждения, етнически произход, раса, език, увреждане или друго състояние.
 3. Съставът на СКП отразява разнообразието от групи участници в сектора на горското стопанство на Хондурас: общественият и частният сектор, гражданското общество, коренното население, населението с африкански произход на Хондурас, местните общности и други, когато е необходимо.
 4. Съюзът провежда редовни консултации със заинтересованите страни във връзка с прилагането на настоящото споразумение, като взема предвид задълженията си по Конвенцията за достъпа до информация, участието на обществеността в процеса на вземането на решения и достъпа до правосъдие по въпроси на околната среда от 1998 г.
 ЧЛЕН 17
 Мерки за социална защита
 1. За да се сведат до минимум възможните неблагоприятни последици върху заинтересованите страни, изброени в член 16, параграф 2, страните оценяват въздействието на настоящото споразумение върху начина на живот на заинтересованите страни.
 2. Страните наблюдават въздействието на настоящото споразумение върху заинтересованите страни, изброени в член 16, параграф 2, като вземат разумни и подходящи мерки за смекчаване на неблагоприятните последици. Страните могат да се споразумеят за допълнителни мерки за справяне с евентуално неблагоприятно въздействие въз основа на метод за оценка на настоящото споразумение, който ще бъде договорен помежду им.
 ЧЛЕН 18
 Пазарни стимули
 Като взема предвид своите международни задължения, Съюзът се стреми да насърчава благоприятния достъп до своя пазар на продукти от дървен материал, обхванати от настоящото споразумение. Тези усилия включват насърчаването на:
 а)
 политики за възлагане на обществени и частни поръчки, чрез които се отчитат усилията за гарантиране на предлагането на законни продукти от дървен материал; и
 б)
 по-благоприятно възприемане на продуктите с разрешителни FLEGT на пазара на Съюза.
 ЧЛЕН 19
 Съвместен комитет по прилагането
 1. Страните създават Съвместен комитет по прилагането (СКП), който отговаря за прилагането и наблюдението на настоящото споразумение и за управлението на независимия одит. СКП подпомага също така диалога и обмена на информация между страните.
 2. СКП се създава в срок от три месеца след влизането в сила на настоящото споразумение в съответствие с член 31. Всяка страна посочва свои представители в СКП, който взема своите решения с консенсус.
 3. СКП разглежда всички въпроси, свързани с ефективното прилагане на настоящото споразумение. По-конкретно СКП:
 а)
 заседава най-малко два пъти годишно през първите две години и най-малко веднъж годишно през следващите години, на място, във време и с дневен ред, предварително договорени между страните;
 б)
 изготвя дневния ред за


text:
своята работа и определя реда и условията за съвместни действия;
 в)
 утвърждава своя процедурен правилник;
 г)
 установява режим на съпредседателство при провеждането на своите заседания;
 д)
 изготвя, преглежда, актуализира и одобрява документите и процедурите за прилагане на настоящото споразумение;
 е)
 осигурява условия дейността му да се осъществява в условията на прозрачност и информация относно неговата работа и решения да е достъпна за обществеността;
 ж)
 при необходимост създава работни групи или други спомагателни органи в области, в които има необходимост от специфичен експертен опит;
 з)
 постига съгласие относно метода за наблюдение и оценка на изпълнението и въздействието на настоящото споразумение; и
 и)
 публикува годишен доклад. Подробности за съдържанието на този доклад са изложени в приложение IX.
 4. Конкретните функции на СКП са описани в приложение X.
 5. .По искане на някоя от страните могат да бъдат свикани допълнителни заседания на СКП.
 ЧЛЕН 20
 Прозрачност и достъп до обществена информация
 1. За да се подобри управлението, предоставянето на информация на заинтересованите страни представлява централен елемент от настоящото споразумение. Информация се публикува редовно, за да се улесни прилагането и наблюдението на системите, да се увеличи прозрачността, като по този начин да се подобри доверието на заинтересованите страни и на потребителите и да се гарантира отчетността на страните. Подробности за подлежащата на публикуване информация са дадени в приложение IX.
 2. Всяка страна обмисля най-подходящите механизми (медии, документи, интернет, семинари или годишни доклади), чрез които да разпространява информация сред обществеността. Механизмите за това са описани в приложение IX. По-конкретно, страните се стремят да предоставят на различните заинтересовани страни, свързани с горското стопанство, надеждна, уместна и актуална информация
 ЧЛЕН 21
 Комуникация относно прилагането на настоящото споразумение
 1. Представителите на страните, отговорни за официалната комуникация по прилагането на настоящото споразумение, са:
 —
 за Европейския съюз, ръководителят на делегацията на Европейския Съюз в Хондурас;
 —
 за Хондурас, министърът директор на Instituto Nacional, de Conservación y Desarrollo Forestal, Áreas Protegidas y Vida Silvestre (ICF).
 2. Страните съобщават своевременно една на друга информацията, необходима за прилагането на настоящото споразумение.
 ЧЛЕН 22
 Поверителна информация
 1. Всяка страна се задължава, в рамките на нейните закони, да не разкрива поверителната информация, обменена в рамките на настоящото споразумение. Страните не разкриват пред обществеността, нито позволяват на своите органи да разкриват търговски тайни или поверителна търговска информация, обменени съгласно настоящото споразумение.
 2. При спазване на параграф 1 следната информация не се счита за поверителна:
 а)
 броят на разрешителните FLEGT, издадени от Хондурас и получени от Съюза, и обемът на изнесените от Хондурас продукти от дървен материал, получени от Съюза въз основа на тези разрешителни;
 б)
 имената и адресите на притежателите на разрешителни FLEGT и на вносителите;
 в)
 размерът на таксите и данъците, платени от всеки износител; и
 г)
 наложените парични глоби или регулаторните мерки, предприети срещу всеки изпълнител или притежател на разрешително FLEGT.
 ЧЛЕН 23
 Териториално приложение
 Настоящото споразумение се прилага на териториите, в които е приложим Договорът за функциониране на Европейския съюз, при спазване на условията, предвидени в този договор, от една страна, и на територията на Хондурас, от друга страна.
 ЧЛЕН 24
 Разрешаване


text:
на спорове
 1. Страните се стремят да решават всякакви спорове относно прилагането или тълкуването на настоящото споразумение чрез незабавни консултации.
 2. Консултациите по параграф 1 се провеждат въз основа на писмено искане, в което се посочва(т) въпросът(ите), поставян(и) за решение, и датата и мястото на консултацията.
 3. Ако даден спор не е бил уреден чрез консултации в срок от три месеца след датата на първоначалното искане за консултации, всяка от страните може да отнесе въпроса до СКП, който полага усилия да го реши. На СКП се предоставя цялата необходима информация за задълбочено проучване на ситуацията с оглед намиране на приемливо решение. За тази цел СКП следва да проучи всички възможности за продължаване на ефективното прилагане на настоящото споразумение.
 4. В случай, че СКП не е в състояние да реши спора, страните могат да потърсят съвместно посредничество или да поискат медиация от трета страна.
 5. Ако не е възможно спорът да се уреди в съответствие с параграф 3, всяка от страните може да уведоми другата за определянето на арбитър; другата страна определя втори арбитър в рамките на 30 календарни дни от датата на определянето на първия арбитър. Страните съвместно определят трети арбитър в срок от два месеца от датата на определянето на втория арбитър.
 6. Решенията на арбитрите се вземат с мнозинство в рамките на шест месеца от датата на определянето на третия арбитър.
 7. Решението на арбитрите е обвързващо за страните и не подлежи на обжалване.
 8. Работните процедури за арбитража се установяват от СКП.
 ЧЛЕН 25
 Спиране на действието
 1. Страна, която желае да спре действието на настоящото споразумение, уведомява писмено другата страна за своето намерение. След това въпросът се обсъжда между страните, като се вземат предвид становищата на съответните заинтересовани страни.
 2. Всяка от страните може да спре действието на настоящото споразумение, в случай че другата страна:
 а)
 не изпълнява задълженията си по настоящото споразумение;
 б)
 не поддържа регулаторните и административните мерки и средства, необходими за изпълнението на настоящото споразумение; или
 в)
 с действие или бездействие създава значителни рискове за околната среда, здравето, безопасността или сигурността на населението на Съюза или на Хондурас.
 Другата страна се уведомява писмено за решението за спиране на действието и за основанията за това решение.
 3. Условията на настоящото споразумение престават да се прилагат 30 работни дни след уведомлението по параграф 2.
 4. Прилагането на настоящото споразумение се възобновява 30 работни дни след като страната, която е спряла неговото действие, уведоми другата страна за отпадането на причините за спирането на действието.
 ЧЛЕН 26
 Изменения
 1. Страна, която желае да измени настоящото споразумение, представя предложение най-малко три месеца преди следващото заседание на СКП. Комитетът обсъжда предложението и ако бъде постигнат консенсус, прави препоръка. Страните обмислят препоръката и ако са съгласни с нея, я одобряват в съответствие със своите процедури.
 2. Всяко изменение, одобрено от двете страни по този начин, влиза в сила на първия ден от месеца, следващ датата, на която страните се уведомят взаимно за приключването на процедурите, необходими за тази цел.
 3. СКП може да приема изменения в приложенията към настоящото споразумение.


text:
4. Уведомление за всяко изменение се изпраща на съвместните депозитари на настоящото споразумение.
 ЧЛЕН 27
 Срок на действие
 Считано от влизането му в сила, настоящото споразумение остава валидно за срок от пет години, с мълчаливо продължаване за същия период, освен ако споразумението не бъде прекратено съгласно процедурата, предвидена в член 28.
 ЧЛЕН 28
 Прекратяване на настоящото споразумение
 Независимо от член 27, всяка страна може да прекрати настоящото споразумение, като уведоми писмено другата страна. Настоящото споразумение престава да се прилага 12 месеца след датата на такова уведомление.
 ЧЛЕН 29
 Приложения
 Приложенията към настоящото споразумение съставляват неразделна част от него.
 ЧЛЕН 30
 Автентични текстове
 Настоящото споразумение е съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като текстовете на всички тези езици са еднакво автентични. При несъответствие текстът на испански език има предимство.
 ЧЛЕН 31
 Влизане в сила
 1. Настоящото споразумение влиза в сила на първия ден от месеца, следващ датата, на която страните са се уведомили взаимно в писмена форма за приключването на съответните необходими за целта процедури.
 2. Уведомленията се изпращат на Генералния секретариат на Съвета на Европейския съюз и на Министерството на външните работи на Хондурас, които са съвместни депозитари на настоящото споразумение.
 В УВЕРЕНИЕ НА КОЕТО долуподписаните, надлежно упълномощени за целта представители положиха подписите си под настоящото споразумение.
 Съставено в Брюксел на двадесет и трети февруари две хиляди двадесет и първа година.
 Hecho en Bruselas, el veintitrés de febrero de dos mil veintiuno.
 V Bruselu dne dvacátého třetího února dva tisíce dvacet jedna.
 Udfærdiget i Bruxelles den treogtyvende februar to tusind og enogtyve.
 Geschehen zu Brüssel am dreiundzwanzigsten Februar zweitausendeinundzwanzig.
 Kahe tuhande kahekümne esimese aasta veebruarikuu kahekümne kolmandal päeval Brüsselis.
 Έγινε στις Βρυξέλλες, στις είκοσι τρεις Φεβρουαρίου δύο χιλιάδες είκοσι ένα.
 Done at Brussels on the twenty-third day of February in the year two thousand and twenty one.
 Fait à Bruxelles, le vingt-trois février deux mille vingt et un.
 Sastavljeno u Bruxellesu dvadeset trećeg veljače godine dvije tisuće dvadeset prve.
 Fatto a Bruxelles, addì ventitré febbraio duemilaventuno.
 Briselē, divi tūkstoši divdesmit pirmā gada divdesmit trešajā februārī.
 Priimta du tūkstančiai dvidešimt pirmų metų vasario dvidešimt trečią dieną Briuselyje.
 Kelt Brüsszelben, a kétezer-huszonegyedik év február havának huszonharmadik napján.
 Magħmul fi Brussell, fit-tlieta u għoxrin jum ta’ Frar fis-sena elfejn u wieħed u għoxrin.
 Gedaan te Brussel, drieëntwintig februari tweeduizend eenentwintig.
 Sporządzono w Brukseli dnia dwudziestego trzeciego lutego roku dwa tysiące dwudziestego pierwszego.
 Feito em Bruxelas, em vinte e três de fevereiro de dois mil e vinte e um.
 Întocmit la Bruxelles la douăzeci și trei februarie două mii douăzeci și unu.
 V Bruseli dvadsiateho tretieho februára dvetisícdvadsaťjeden.
 V Bruslju, dne triindvajsetega februarja leta dva tisoč enaindvajset.
 Tehty Brysselissä kahdentenakymmenentenäkolmantena päivänä helmikuuta vuonna kaksituhattakaksikymmentäyksi.
 Som skedde i Bryssel den tjugotredje februari år tjugohundratjugoett.
 ПРИЛОЖЕНИЯ
 I.
 Списък на продуктите от дървен материал, обхванати от схемата на разрешителни FLEGT
 II.
 Таблици за законност, отнасящи се до Хондурас
 III.
 Условия, уреждащи допускането


text:
за свободно обращение в Съюза на продукти от дървен материал, изнесени от Хондурас и обхванати от разрешително FLEGT
 IV.
 Процедура за издаване на разрешителни FLEGT
 V.
 Система на Хондурас за гарантиране на законността (LAS) на продукти от дървен материал
 VI.
 Независим одит
 VII.
 Критерии за оценка на системата на Хондурас за гарантиране на законността (LAS) на продукти от дървен материал
 VIII.
 Допълнителни и подкрепящи мерки
 IX.
 Прозрачност и достъп до обществена информация
 X.
 Съвместен комитет по прилагането
 ПРИЛОЖЕНИЕ I
 СПИСЪК НА ПРОДУКТИТЕ ОТ ДЪРВЕН МАТЕРИАЛ, ОБХВАНАТИ ОТ СХЕМАТА НА РАЗРЕШИТЕЛНИ FLEGT
 В това приложение се съдържат 19 продукти от дървен материал, включващи петте задължителни продукти съгласно Регламент (ЕО) No 2173/2005 на Съвета от 20 декември 2005 г. за установяването на схема на разрешителни FLEGT за вноса на дървесина в Европейската общност (1) и 14 допълнителни изделия, избрани от Хондурас, въз основа на преглед на данни от различни източници: Централната банка на Хондурас за експортния пазар и регистъра на Instituto Nacional, de Conservación y Desarrollo Forestal, Áreas Protegidas y Vida Silvestre (ICF) за вътрешния пазар. През 2013 г. бяха проведени и консултации с различните оператори в сектора на горското стопанство в основните региони на страната относно продуктите от дървен материал, които следва да бъдат включени в настоящото приложение.
 Законът за горите, защитените зони и дивата флора и фауна на Хондурас (LFAPVS) забранява износа на определени продукти от дървен материал. В член 102 от него се предвижда, че дървеният материал от широколистни видове от естествени гори може да се изнася само като преработено дърво. Следователно износът на обли греди или грубо издялан дървен материал с приблизителна форма на квадрат или правоъгълник от тези видове не е разрешен.
 Въпреки че износът на обли греди или грубо издялан дървен материал с приблизителна форма на квадрат или правоъгълник от тези видове е забранен, тази дървесина е обхваната от системата на Хондурас за гарантиране на законността (LAS) на продуктите от дървен материал (Sistema para Asegurar la Legalidad de los productos de la madera de Honduras), на какъвто и етап на обработка да се намира (2).
 Списъкът в таблицата по-долу отговаря на Хармонизираната система за описание и кодиране на стоките, създадена с Международната конвенция по хармонизираната система за описание и кодиране на стоките на Световната митническа организация, и на Комбинираната номенклатура на единната митническа система на ЕС.
 Кодове съгласно Хармонизираната система (ХС) и Комбинираната номенклатура (КН) за продукти от дървен материал, обхванати от схемата на разрешителни FLEGT
 Номер
 Код
 Описание
 Обичайно наименование в Хондурас
 1.
 4401.21
 Иглолистен дървен материал на трески или частици.
 Astillas o chips
 2.
 4401.22
 Дървен материал на трески или на частици, различен от иглолистния.
 Astillas o chips
 3.
 4401.31
 Дървесни пелети.
 Pellets, briquetas
 4.
 ех 4403
 Необработен дървен материал, дори обелен, със или без беловина, двустранно или четиристранно грубо издялан, с приблизителна форма на квадрат или правоъгълник; с изключение на обли греди или грубо издялан дървен материал с приблизителна форма на квадрат или правоъгълник от широколистни видове от естествени гори, съответстващи на код 4403 4985.
 Madera en rollo, timber
 ех 4403 4985
 Необработен


text:
дървен материал, дори обелен, със или без беловина, двустранно или четиристранно грубо издялан, с приблизителна форма на квадрат или правоъгълник. Необработен с боя, креозот или други консерванти, Неиглолистен. От тропическа дървесина от естествени гори.
 (SA 4403.49.00.00 в Хондурас). Забранен за износ съгласно законодателството на Хондурас. Съгласно член 3 от настоящото споразумение продукти с този код по ХС не могат да бъдат обхванати от разрешително FLEGT и следователно не могат да бъдат внасяни в ЕС.
 5.
 4404
 Дървени заготовки за обръчи; цепени колчета за връзване на лози и подобни; заострени колове и колчета от дървен материал, небичен надлъжно; само грубо нарязан или заоблен, но нестругован, нито извит и нито обработен по някакъв друг начин дървен материал за бастуни, чадъри, дръжки на инструменти или други подобни; дървени пръчки, ленти и други подобни.
 Estacas, palos de escoba, palillos, nasas, tampas
 6.
 4406
 Дървени траверси за железопътни или подобни линии.
 Durmientes
 7.
 4407
 Дървен материал, нарязан или бичен надлъжно, цепен или кръгообразно нарязан, дори рендосан, челно или клинозъбно съединен, с дебелина над 6 мм.
 Madera aserrada, madera cepillada, madera en bloque, cuartones
 8.
 4408
 Фурнирни листове (включително тези, получени чрез нацепване на слоест дървен материал), развиван фурнир за шперплат или листове за подобен слоест дървен материал и друг дървен материал, надлъжно нарязан, нацепен или кръгообразно развит, дори рендосан, шлифован, челно или клинозъбно съединен, с дебелина, непревишаваща 6 мм.
 Chapa, enchapado, plywood
 9.
 4409
 Дървен материал (включително паркетни дъски и фризи, несглобени), профилиран (нутван, федерован, жлебован, фалцован, кантован, свързан под формата на V, формован за корнизи, със заоблени ръбове или обработен по подобен начин) по дължината на един или на няколко ръбове или страни, дори рендосан, шлифован или клинозъбно съединен.
 Molduras, pisos, forros, cielos, machimbres
 10.
 4410
 Плочи от дървесни частици, плочи, наречени „oriented strand board“ (OSB) и подобни плочи (например „waferboards“) от дървен материал или от други дървесинни материали, дори агломерирани със смоли или с други органични свързващи вещества.
 Tableros, OSB
 11.
 4411
 Плочи от дървесни влакна или от влакна от други дървесинни материали, дори агломерирани със смоли или други органични свързващи вещества.
 Tableros, MDF
 12.
 4412
 Шперплат, фурнировани плоскости и подобен слоест дървен материал.
 Contrachapada
 13.
 4415
 Каси, касетки, щайги, барабани и подобни амбалажи от дървен материал; дървени барабани за кабели; обикновени палети, бокс палети и други товароносители от дърво; дървени подпори за палети.
 Pallets, tarimas, cajas
 14.
 4418
 Дърводелски изделия и части за строителни скели, включително порести дървесни плочи, съединени плочи за подови настилки и покривни шиндри („shingles“ и „shakes“).
 Puertas, ventanas, marcos, contramarcos, encofrados, postes, vigas
 15.
 4419
 Съдове и прибори за сервиране или за кухня от дървен материал
 16.
 9403.30
 Мебели от дърво от видовете, използвани в канцелариите
 17.
 9403.40
 Мебели от дърво от видовете, използвани в кухните
 18.
 9403.50
 Мебели от дърво от видовете, използвани в спалните
 19.
 9403.60
 Други мебели от дърво
 (1) ОВ ЕС L 347, 30.12.2005 г., стр.1
 (2) В Хондурас дървесината от широколистни видове се определя като произхождаща от широколистни дървета.
 ПРИЛОЖЕНИЕ II
 ТАБЛИЦИ ЗА ЗАКОННОСТ, ОТНАСЯЩИ СЕ ДО ХОНДУРАС
 Определение за законен дървен материал


text:
и законни продукти от дървен материал
 За целите на настоящото споразумение дървеният материал и продуктите от дървен материал се смятат за законни, когато техният произход, добив, транспорт, рязане, преработка и търговия на национални и международни пазари са в съответствие с приложимите закони и разпоредби за горите, околната среда, икономиката, социалните въпроси, културата, данъците и пазарната реализация, както е посочено в настоящото приложение и в съответствие с приложение V.
 Благодарение на пълното и активно участие на правителствени институции, частния сектор, организации на гражданското общество, агролесовъдни групи, общности, академичните среди, коренното население и населението с африкански произход на Хондурас таблиците за законност бяха съставени така, че да съдържат ключовата информация за подобряване на управлението на горите.
 Таблиците за законност, отнасящи се до Хондурас, се основават на 6 принципа, 17 критерия, 36 показателя и 56 способа за проверка. Те са структурирани предвид законите, отнасящи се до сектора на горското стопанство, и обхващат различни аспекти на публичното управление, свързани със:
 —
 административните процедури за признаване на правото на собственост върху обществени и частни земи;
 —
 правилното прилагане на процедурите за предоставяне на обществени горски площи на лица или групи;
 —
 зачитането на наследствените права на коренното население и населението с африкански произход на Хондурас;
 —
 зачитането на правото на труд на работещите в сектора на горското стопанство.
 В производствената верига на горското стопанство целта е да се гарантира:
 —
 спазване на техническите и законовите изисквания за одобряване и използване на разрешителни за дърводобив;
 —
 спазване на законовите разпоредби за транспортирането на продукти от дървен материал по цялата верига на доставки;
 —
 спазване на техническите и законовите разпоредби за регистрация и експлоатация на предприятия (за първично и вторично производство) за горски продукти и складове за дървен материал;
 —
 спазване на законовите разпоредби, отнасящи се до местната, националната и международната търговия;
 —
 спазване на тарифните и данъчните разпоредби.
 В таблиците не е предвиден отделен принцип, свързан с околната среда, тъй като това се разглежда като въпрос от общо значение за всички таблици, който е засегнат косвено в принцип 3, предвид факта, че функционирането на горските стопанства и дърводобивните дейности се основават на планове за управление на горите, чиято цел е да се гарантира правилно управление и устойчивост на ресурса. По-конкретно, въпросите на околната среда са засегнати в показател 3.4.2, който се отнася до оценката на въздействието върху околната среда на плановете за управление на горите, и в показател 3.6.2, който се отнася до спазването на мерките за намаляване на вредите върху околната среда от страна на дърводобивните предприятия.
 1. Принципи
 Таблиците са структурирани в съответствие със следните шест принципа:
 1)
 Право на собственост и владение на горски местности
 2)
 Права на коренното население и населението с африкански произход на Хондурас, живеещо в горски местности
 3)
 Спазване на законите и подзаконовите актове, отнасящи се до управлението на горите и добива, транспортирането и индустриализацията на продукти от дървен материал и търговията с тях, от страна на операторите в сектора на горското стопанство
 4)
 Задължения по отношение на труда и здравословните и безопасни условия на труд
 5)
 Правила за


text:
международна търговия с продукти от дървен материал
 6)
 Тарифни и данъчни задължения
 2. Съображения, свързани с проверката на законността
 Способите за проверка на показателите по всеки от шестте принципа, залегнали в тези таблици за законност, включват административни документи и регистри, които се изготвят от обществените институции според търсенето на услуги. Наръчник за проверка описва методологиите за създаване и проверка и честотата на проверяване на всеки показател, както и физическите и електронните архиви, в които се съхраняват способите за проверка. СКП носи отговорността за този наръчник и го преглежда, актуализира и одобрява, когато е необходимо.
 За да се гарантира съответствие с принципите, ще бъдат сключени споразумения за сътрудничество между институциите, участващи в производствената верига на горското стопанство, и Instituto Nacional de Conservación y Desarrollo Forestal, Áreas Protegidas y Vida Silvestre (ICF).
 3. Източници на дървен материал
 Законът за горското стопанство, защитените зони и дивата флора и фауна (LFAPVS) описва видовете собственост върху площите, от които се добива, преработва и продава дървен материал в Хондурас. Те са следните:
 А.
 Обществени горски площи: Това са национални горски площи, разположени върху земя, собственост на държавата, общински горски площи (ejido), разположени върху земя, собственост на общините, и горски площи, придобити от държавни институции, както и всички горски площи, притежавани и отдадени под аренда от държавата (членове 45, 46 и 47 от LFAPVS). Отдаването под аренда представлява процес, при който собственикът предоставя на дадено физическо или юридическо лице ползването и потреблението на дадена горска площ за определен период от време и при определени условия.
 а)
 Националните горски площи включват:
 —
 Горски площи, разположени в териториалните граници на държавата, които не са собственост на никого;
 —
 Горски площи, придобити от държавата или от някоя от нейните институции чрез отчуждаване, покупка, продажба или чрез всеки законен начин за придобиване на собственост, по силата на който тя притежава права на собственост, независимо дали са вписани в Поземления регистър или не. Тези площи са известни като bienes fiscales или bienes nacionales [държавна или национална собственост] (член 46 от LFAPVS).
 б)
 Общинските горски площи (ejido) включват:
 —
 Горски площи, за които има документи за собственост и които вече са били предоставени от държавата на общините под формата на „ejidos“ (общинска земя);
 —
 Друга горски площи, собственост на общини, по силата на други актове за собственост в съответствие с LFAPVS (член 47). Общинските горски площи са обществени; въпреки това, когато става дума за добив на дървесина, ICF разглежда общината като частен собственик.
 в)
 Горските площи, придобити от държавни институции, или terrenos fiscales (държавна земя), са държавна собственост, чиито актове за собственост се издадени на името на обществен орган. Дърводобив може да се извършва в държавни гори, ако тяхната категория на управление го позволява и ако е получено надлежно разрешение от компетентния орган съгласно съответния план за управление на горите. Ако дърводобивът се извършва в държавни горски площи (вписани в Регистъра на неотчуждаемите обществени горски ресурси (CPPFI) и в Поземления регистър), тогава тези площи следва да се смятат за частни, а не за обществени.
 Б.
 Частни горски площи: Това са горски площи, разположени


text:
върху земя, принадлежаща на физически или юридически лица, обект на частното право, чиято пълна собственост се признава в легитимен акт за собственост, издаден първоначално от държавата и вписан в Поземления регистър (член 45 от LFAPVS).
 —
 Общностните или междуобщностните частни горски площи се състоят от гори, разположени на земя, която е собственост на селски общности, и горски площи, притежавани — или не — от коренното население и населението с африкански произход на Хондурас. Наследствените права върху горски площи, разположени на земя, традиционно принадлежаща на коренното население и на населението с африкански произход на Хондурас, се признават от държавата в съответствие с националните закони и с Конвенция No 169 на Международната организация на труда (МОТ) относно коренното население и племенните народи в независими държави, без оглед на това дали тези общности притежават акт за собственост или не.
 В.
 Негорски площи: Понастоящем няма правна или регулаторна рамка за ползването на дървен материал от тези площи, от които понякога се добива дървен материал от разпръснати дървета. Структурата на такава регулаторна рамка е представена сред допълнителните мерки в приложение VIII.
 4. Промени в регулаторната, организационната и институционалната рамка на Хондурас
 Тъй като всички регулаторни, административни и институционални рамки подлежат на промяна, може да се наложи да бъдат направени промени в процедурите в Хондурас, които биха довели до корекции в съдържанието на показателите, описани в тези таблици за законност. Поне веднъж на всеки две години тези промени ще бъдат анализирани и при необходимост одобрявани от Съвместния комитет по прилагането (СКП). Поне веднъж на всеки две години СКП също така ще анализира настоящото приложение за евентуални корекции или актуализации, които могат да са окажат необходими, за да се отразят промени в регулаторната, административната и институционалната рамка в Хондурас.
 ТАБЛИЦИ ЗА ЗАКОННОСТ
 ПРИНЦИП 1. ОПЕРАТОРИТЕ В СЕКТОРА НА ГОРСКОТО СТОПАНСТВО ЗАЧИТАТ ПРАВАТА НА СОБСТВЕНОСТ И ВЛАДЕНИЕТО НА ГОРСКИТЕ ПЛОЩИ В СЪОТВЕТСТВИЕ С ДЕЙСТВАЩОТО ЗАКОНОДАТЕЛСТВО.
 Критерий 1.1. Обществените и частните оператори в сектора на горското стопанство, участващи в производствени дейности, свързани с горите, спазват съществуващото законодателство за доказване на собственост върху горските площи.
 Показател 1.1.1. Собствениците на частни горски площи, включително общностни или междуобщностни и общински (ejido) горски площи, притежават документи, доказващи собствеността.
 Способи за проверка:
 1.
 Актуален пълен сертификат за регистрирана собственост.
 Правна препратка:
 Членове 37, 94, 95 от Указ No 82-2004, Закон за собствеността
 Компетентна институция:
 Институт за собствеността (IP), Главна дирекция за поземлена регистрация и география (DGRCG).
 Показател 1.1.2. Националните горски площи, притежавани от държавата, са вписани в Поземления регистър на IP и в Регистъра на неотчуждаемите обществени горски ресурси на ICF.
 Способи за проверка:
 1.
 Акт за собственост, вписан в Поземления регистър на IP.
 2.
 Документ за вписване на акта за собственост в Регистъра на неотчуждаемите обществени горски ресурси (CPPFI).
 Правна препратка:
 За способ 1:
 Член 37 от Указ No 82-2004, Закон за собствеността
 За способ 2:
 Членове 56 и 61 от Указ No 98-2007, Закон за горското стопанство, защитените зони и дивата флора и фауна.
 Компетентна институция:
 За способ 1:
 IP, Главна дирекция за поземлена регистрация и география.
 За способ 2:
 ICF, Център


text:
за ресурси и информация в областта на горското стопанство (CIPF).
 Критерий 1.2. Предоставяне на национални и общински (ejido) горски площи на общности, агролесовъдни групи и физически или юридически лица.
 Показател 1.2.1. ICF сключва договори за управление на горите в националните горски площи с цел извършване на дейности по управление на горите в краткосрочен, средносрочен и дългосрочен план.
 Способи за проверка (един от двата):
 1.
 Подписан и валиден договор за управление на гори или дейности в областта на горското стопанство (отнася се за физически и юридически лица).
 2.
 Подписан и валиден договор за общностно управление на гори (отнася се за агролесовъдни групи и общности).
 Правна препратка:
 И за двата способа:
 Член 77 от Указ No 98-2007, Закон за горското стопанство, защитените зони и дивата флора и фауна.
 Компетентна институция:
 За способ 1:
 ICF, Отдел за управление и развитие на горите.
 За способ 2:
 ICF, Отдел за развитие на общностно стопанисваните гори.
 Показател 1.2.2. Общината сключва договор за общностно управление на гори в общинските площи (ejido) с цел извършване на дейности по управление на горите в краткосрочен, средносрочен и дългосрочен план.
 Способи за проверка:
 1.
 Подписан и валиден договор за общностно управление на гори за общинска земя (ejido).
 Правна препратка:
 Член 128 от Указ No 98-2007, Закон за горското стопанство, защитените зони и дивата флора и фауна.
 Член 451 от Изпълнително споразумение No 031-2010, Общ правилник за прилагане на Закона за горското стопанство, защитените зони и дивата флора и фауна.
 Споразумение на ICF No 027-2015 за управление на общински горски площи (ejido) в контекста на общностното горско стопанство.
 Компетентна институция:
 Общината, Общинският съвет.
 ICF, Отдел за развитие на общностно стопанисваните гори.
 ПРИНЦИП 2. ДЪРЖАВАТА ХОНДУРАС ЗАЧИТА ПРАВАТА НА КОРЕННОТО НАСЕЛЕНИЕ И НАСЕЛЕНИЕТО С АФРИКАНСКИ ПРОИЗХОД НА ХОНДУРАС, ЖИВЕЕЩО В ГОРСКИ МЕСТНОСТИ.
 Критерий 2.1. Република Хондурас спазва Конвенция No 169 на МОТ, що се отнася до признаването на правата на собственост и провеждането на консултации („доброволно, предварително и информирано съгласие“ - FPIC) във връзка с територии, притежавани от коренното население и населението с африкански произход на Хондурас като земя на предците му.
 Показател 2.1.1. Държавата, посредством компетентните институции — IP, Националния аграрен институт INA и ICF, издава пълноправни актове за собственост за горските площи, притежавани от коренното население и населението с африкански произход на Хондурас (PIAH) като земя на предците му, а IP ги вписва в регистрите, за да може тези площи да бъдат експлоатирани за дърводобив с търговска цел.
 Способи за проверка:
 За национални и общински (ejido) площи (за способи 1 и 2):
 1.
 Акт за собственост, вписан в Поземления регистър на IP.
 2.
 Акт за собственост, вписан в Националния аграрен регистър на INA.
 За земя, принадлежаща на коренното население и населението с африкански произход на Хондурас, която е собственост изцяло на ICF (способ 3):
 3.
 Акт за собственост в резултат на разделяне, вписан в Поземления регистър на IP.
 Правна препратка:
 За способ 1, 2 и 3:
 —
 Членове 13, 14, 15, 18 и 19 от Указ No 26-94 (ратифициращ Конвенция No 169 на МОТ).
 За способ 1 и 2:
 —
 Членове


text:
93, 94, 95, 100, 101 и 125 от Указ No 82-2004, Закон за собствеността и Правилник за прилагането му.
 —
 Член 92 от Закона за аграрната реформа, изменен със Закона за модернизация и развитие на селскостопанския сектор, Указ No 31-92.
 Компетентна институция:
 За способ 1:
 IP, Главна дирекция за поземлена регистрация и география.
 За способ 2:
 INA, Национален аграрен регистър
 За способ 3:
 ICF, Център ресурси и информация в областта на горското стопанство (CIPF).
 За способ 2:
 —
 Член 69 от изменения Закон за общините, Указ No 127-2000.
 За способ 3:
 —
 Член 45 от Указ No 98-2007, Закон за горското стопанство, защитените зони и дивата флора и фауна.
 —
 Указ No 61-2013 от 17 април 2013 г., с който на ICF се дават правомощия да разглежда молби за издаване на актове за собственост върху общностни или междуобщностни площи, внесени от организации на коренното население и населението с африкански произход на Хондурас.
 —
 Споразумение No 031-2012 от 3 август 2012 г., с което ICF определя процедурата за издаване на актове за собственост върху земи на предците на коренното население и населението с африкански произход на Хондурас, което живее в биосферния резерват „Рио Платано“.
 —
 Съгласно Споразумение No 031-2012 от 3 август 2012 г. трябва да бъде издаден законодателен указ, с който да се разреши отделянето на горските райони, определени и притежавани от ICF, така че собствеността върху тях да бъде прехвърлена на коренното население и населението с африкански произход на Хондурас.
 Показател 2.1.2. ICF зачита правото на доброволно, предварително и информирано съгласие при експлоатация на територии на коренното население и на населението с африкански произход на Хондурас, в които ще се извършва дърводобив с търговска цел, засягащ пряко това население.
 Способи за проверка:
 1.
 Доклад за проведените от ICF консултации.
 Забележка: В доклада за консултациите, проведени от ICF съгласно Конвенция No 169 на МОТ относно коренното население и племенните народи и в съответствие с действащото национално законодателство, се описва резултатът от консултациите (т.е. необходимото съгласие или одобрение на предлаганите мерки за извършването на дърводобив с търговска цел).
 Правна препратка:
 Членове 6 и 15 от Указ No 26-94 (ратифициращ Конвенция No 169 на МОТ).
 Препратка към националното законодателство относно доброволното, предварително и информирано съгласие следва да бъде включена, след като законът бъде приет.
 Компетентна институция:
 ICF, Отдел за развитие на общностно стопанисваните гори.
 ПРИНЦИП 3. ОПЕРАТОРИТЕ В СЕКТОРА НА ГОРСКОТО СТОПАНСТВО СПАЗВАТ ЗАКОНИТЕ И ПРАВИЛАТА, ОТНАСЯЩИ СЕ ДО УПРАВЛЕНИЕТО НА ГОРИТЕ, ДОБИВА, ТРАНСПОРТИРАНЕТО И ПРЕРАБОТКАТА НА ПРОДУКТИ ОТ ДЪРВЕН МАТЕРИАЛ И ТЪРГОВИЯТА С ТЯХ.
 Критерий 3.1. Собствениците и ползвателите на земя по силата на договори за управление на гори разполагат с планове за управление на горите или специални планове за агролесовъдни системи, които отговарят на съответните законови изисквания.
 Показател 3.1.1. Собствениците на частни и общински (ejido) горски площи, които извършват дърводобивни дейности, разполагат с одобрен и валиден план за управление на горите.
 Способи за проверка:
 1.
 Одобрен и валиден план за управление на горите.
 Правна препратка:
 Членове 70 и 74 от Указ No 98-2007, Закон за горското стопанство, защитените зони и


text:
дивата флора и фауна.
 Компетентна институция:
 ICF, Отдел за управление и развитие на горите.
 Показател 3.1.2. Ползвателите на национални обществени горски площи (общности, агролесовъдни организации и физически и юридически лица), регистрирани в ICF, които извършват дърводобивни дейности, разполагат с одобрен и валиден план за управление на горите.
 Способи за проверка:
 1.
 Одобрен и валиден план за управление на национални обществени горски площи.
 Правна препратка:
 Членове 70 и 74 от Указ No 98-2007, Закон за горското стопанство, защитените зони и дивата флора и фауна.
 Компетентна институция:
 ICF, Отдел за развитие на общностно стопанисваните гори и Отдел за управление и развитие на горите.
 Показател 3.1.3. Собствениците на горски площи с частни и общински (ejido) агролесовъдни системи, които извършват дърводобивни дейности, разполагат с одобрен и валиден специален план за агролесовъдни системи.
 Способи за проверка:
 1.
 Одобрен и валиден специален план за агролесовъдни системи (PESA).
 Правна препратка:
 Споразумение на ICF No 010-2015 за одобряване на инструкциите за прилагане на техническите стандарти за специалните планове за агролесовъдни системи за имоти с площ, по-малка от 100 хектара.
 Компетентна институция:
 Съответната регионална горска служба на ICF.
 Показател 3.1.4. Собствениците и ползвателите на горски площи с одобрен и валиден план за управление на горите притежават годишен оперативен план, а собствениците със специални планове за агролесовъдни системи разполагат с годишен план за контролирана сеч.
 Способи за проверка:
 1.
 Одобрен годишен оперативен план (ГОП) (за собственици и ползватели на горски площи с одобрен и валиден план за управление на горите).
 2.
 Годишен план за контролирана сеч (ГПКС) (за притежатели на специални планове за агролесовъдни системи (PESA)).
 Правна препратка:
 За способ 1:
 Член 70, алинея 2 от Указ No 98-2007, Закон за горското стопанство, защитените зони и дивата флора и фауна — за плановете за управление.
 За способ 2:
 Споразумение на ICF No 010-2015, параграф IV и параграф V, точка 3, инструкции за прилагане на техническите стандарти за специални планове за агролесовъдни системи (PESA) с площ, по-малка от 100 хектара.
 Действащото законодателство за PESA с площ, равна на или по-голяма от 100 хектара, ще бъде преразгледано и изменено (вж. съответната допълнителна мярка в приложение VIII).
 Компетентна институция:
 ICF, Отдел за управление и развитие на горите.
 Критерий 3.2. Операторите, които отговарят за осъществяването на дейности в областта на горското стопанство и са натоварени да извършват тези дейности съгласно разрешително за дърводобив в съответствие с годишни оперативни планове, годишни планове за контролирана сеч, планове за залесяване, спасителни планове и планове за оползотворяване, са физически или юридически лица, които отговарят на изискванията за извършване на дейност в сектора на горското стопанство.
 Показател 3.2.1. Квалифицираните лесовъди, които отговарят за осъществяването на дейности в областта на горското стопанство съгласно разрешително за дърводобив в съответствие с годишни оперативни планове, годишни планове за контролирана сеч, планове за залесяване, спасителни планове и планове за оползотворяване, са регистрирани в ICF и в регистрите, в които са вписани съответните разрешителни за дърводобив.
 Способи за проверка:
 1.
 Идентификационна карта на квалифицирания лесовъд.
 2.
 Меморандум, с който квалифицираният лесовъд се съгласява да изпълнява дейности съгласно разрешителното за дърводобив.
 Правна препратка:
 Член 477 от


text:
Изпълнително споразумение No 031-2010, Общ правилник за прилагане на Закона за горското стопанство, защитените зони и дивата флора и фауна.
 Член 159 от Указ No 98-2007, Закон за горското стопанство, защитените зони и дивата флора и фауна.
 Компетентна институция:
 ICF, Отдел за управление и развитие на горите.
 Показател 3.2.2. Юридическите или физическите лица, с които са сключени договори за осъществяване на дърводобивни дейности в съответствие с годишни оперативни планове, годишни планове за контролирана сеч, планове за залесяване, спасителни планове и планове за оползотворяване, са регистрирани в ICF и са отразени в регистрите, в които са вписани съответните разрешителни за дърводобив.
 Способи за проверка:
 1.
 Валидна идентификационна карта на изпълнителя.
 2.
 Предварителен доклад в ГОП.
 Правна препратка:
 За способ 1:
 Членове 216 и 217 от Изпълнително споразумение No 031-2010, Общ правилник за прилагане на Закона за горското стопанство, защитените зони и дивата флора и фауна.
 Инструкции за прилагане на Споразумение No 045 A-2013 относно таксите за услуги, предоставяни от предприятия за първично и вторично производство на горски продукти и складове за дървен материал.
 За способ 2:
 За ГОП, отнасящи се за иглолистни гори — глава 4, параграф (c) от Административното ръководство за планиран дърводобив в иглолистни гори, Циркулярно писмо No DE-ICF-001-2013 на ICF.
 За всички останали разрешителни за дърводобив понастоящем няма правни препратки за способ 2, поради което това е включено като допълнителна мярка в приложение VIII.
 Компетентна институция:
 За способ 1:
 ICF, Отдел за управление и развитие на горите.
 За способ 2:
 Съответната регионална горска служба на ICF.
 Показател 3.2.3. Независими лесовъди отговарят за правилното извършване на дейности в областта на горското стопанство съгласно разрешителни за дърводобив в съответствие с годишни планове за контролирана сеч, планове за залесяване, спасителни планове и планове за оползотворяване. Независимите лесовъди членуват в професионална организация, платежоспособни са и са отразени в регистрите, в които са вписани съответните разрешителни за дърводобив.
 Способи за проверка:
 1.
 Доказателство за платежоспособността на независимия лесовъд (карта или удостоверение).
 2.
 Меморандум, с който независимият лесовъд се съгласява да изпълнява дейности съгласно разрешителното за дърводобив.
 Правна препратка:
 За способ 1:
 Член 1 от Указ No 73 (издаден на 17 май 1962 г.), Закон за задължителното членство в професионална организация.
 За способ 2:
 Споразумение на ICF за структурирания ред за представяне на планове за управление на горите, което следва да бъде разработено като допълнителна мярка съгласно приложение VIII.
 Компетентна институция:
 ICF, Отдел за управление и развитие на горите.
 Критерий 3.3. Притежателите и ползвателите на горски площи с планове за управление и разрешителни за дърводобив добиват дървен материал и други недървесни горски продукти в съответствие със законовите изисквания.
 Показател 3.3.1. Притежателите на планове за управление и на други разрешителни за дърводобив извършват дейностите, изброени в годишните оперативни планове и в разрешителните за дърводобив, в съответствие с техническите стандарти.
 Способи за проверка:
 1.
 Доклади от полеви инспекции (за иглолистни и широколистни гори).
 2.
 Документ за съответствие (или несъответствие) с техническите стандарти в края на ГОП (само за иглолистни гори).
 Правна препратка:
 За способ 1 и 2:
 Дял IX и дял XI от Административното ръководство за


text:
планиран дърводобив в иглолистни гори.
 За способ 1:
 Раздел 6.17 от Споразумение на ICF No 050-2012 относно техническите стандарти и насоките за разработване на планове за управление на горите и оперативни планове за широколистни гори.
 Компетентна институция:
 Съответната регионална горска служба на ICF.
 Показател 3.3.2. Собствениците или ползвателите на горски площи, които извършват дърводобивни дейности, притежават одобрени и валидни спасителни планове за гори, засегнати от природни бедствия, болести или нашествия на вредители, обществени и/или частни строителни проекти и промени в растителността на земи, ползвани за селскостопански цели.
 Способи за проверка:
 1.
 Решение за одобряване на спасителния план
 Правна препратка:
 Член 147 от Указ No 98-2007, Закон за горското стопанство, защитените зони и дивата флора и фауна.
 Споразумение на ICF No 030-2013 относно одобряването на спасителни планове.
 Компетентна институция:
 Съответната регионална горска служба на ICF и Отделът за управление и развитие на горите.
 Показател 3.3.3. Собствениците на горски насаждения разполагат с одобрен и валиден сертификат за залесяване и разрешително за дърводобив и продажба на изделия, добити от управлението на заети, залесени или повторно залесени частни, общински (ejido) и национални горски площи.
 Способи за проверка:
 1.
 Сертификат за залесяване.
 2.
 Разрешително за дърводобив от сертифицирани горски насаждения.
 Правна препратка:
 Член 149, параграф 10 и 11 от Указ No 98-2007, Закон за горското стопанство, защитените зони и дивата флора и фауна.
 Резолюция на ICF No DE-MP-071-2010, Наръчник за правилата за издаване на сертификати за залесяване.
 Компетентна институция:
 За способ 1:
 ICF, Национална програма за повторно залесяване.
 За способ 2:
 Съответната регионална горска служба на ICF.
 Критерий 3.4. Притежателите и ползвателите на горски площи с разрешителни за дърводобив прилагат мерки за опазване на околната среда, които отговарят на законовите изисквания.
 Показател 3.4.1. Собствениците, посочени в плановете за управление на национални, общински (ejido) и частни горски площи, спазват програмата за защита от пожари, нашествия на вредители, болести по горите, като и за опазване на водните източници, флората и фауната.
 Способи за проверка:
 1.
 Годишна програма за защита.
 2.
 Технически доклад за съответствието на одобрените годишни оперативни планове с програмата за защита.
 Правна препратка:
 Член 172, параграф 3 от Изпълнително споразумение No 031-2010, Общ правилник за прилагане на Закона за горското стопанство, защитените зони и дивата флора и фауна,
 Раздел 6.2, подраздели 6.2.1 и 6.2.2 от Споразумение No 050-2012 относно техническите стандарти и насоките за разработване на планове за управление на горите и оперативни планове за широколистни гори.
 Глава 1, параграф 5 от Резолюция на ICF No DE-MP-285-2010, Насоки и стандарти за по-добро управление на горите.
 Компетентна институция:
 Съответната регионална горска служба на ICF.
 Показател 3.4.2. Собствениците, посочени в плановете за управление на горите, спазват Програмата за оценка на въздействието върху околната среда на дейности в областта на горското стопанство.
 Способи за проверка:
 1.
 Одобрена и валидна Програма за оценка на въздействието върху околната среда на дейности в областта на горското стопанство.
 2.
 Доклади за техническо съответствие по отношение на Програмата за оценка на въздействието върху околната среда, съдържащи се в одобрените годишни оперативни планове.
 Правна препратка:
 За способ 1:
 Член 70 от Указ No 98-2007,


text:
Закон за горското стопанство, защитените зони и дивата флора и фауна.
 Член 170 от Изпълнително споразумение No 031-2010, Общ правилник за прилагане на Закона за горското стопанство, защитените зони и дивата флора и фауна.
 За способ 2:
 Глава III, параграф 3.1 от Резолюция на ICF No DE-MP-285-2010 , Насоки и стандарти за по-добро управление на горите.
 Компетентна институция:
 ICF, Отдел за управление и развитие на горите (DMDF).
 Критерий 3.5. Дървеният материал се превозва в съответствие с действащото законодателство.
 Показател 3.5.1. За дървения материал, който се превозва от гората до център за събиране на дървен материал, предприятия за първично и вторично производство на горски продукти и складове за дървен материал, има издадено разрешително за превоз.
 Способи за проверка:
 1.
 Разрешително за превоз.
 Забележка: ICF издава три вида разрешителни за превоз: за трупи (1), за изделия и странични продукти от дървесина (2) за бичен дървен материал (3).
 Правна препратка:
 Член 103 от Указ No 98-2007, Закон за горското стопанство, защитените зони и дивата флора и фауна.
 Член 239 от Изпълнително споразумение No 031-2010, Общ правилник за прилагане на Закона за горското стопанство, защитените зони и дивата флора и фауна.
 За широколистни гори:
 Предстои да бъде изготвена правна препратка, отнасяща се само за широколистни гори (вж. съответната допълнителна мярка в приложение VIII).
 Компетентна институция:
 Съответната регионална горска служба на ICF.
 Показател 3.5.2. Превозът на преработен дървен материал, продаван от предприятия за първично и вторично производство на горски продукти и складове за дървен материал, до която и да било дестинация се извършва въз основа на заверени фактури.
 Способи за проверка:
 1.
 Заверени фактури.
 Правна препратка:
 Член 12 от Споразумение No 189-2014, Правилник за прилагане на схемата за фактуриране и неговите изменения.
 Член 236 от Изпълнително споразумение No 031-2010, Общ правилник за прилагане на Закона за горското стопанство, защитените зони и дивата флора и фауна.
 Компетентна институция:
 Служба за управление на приходите (SAR), Отдел за фактуриране.
 Съответната регионална горска служба на ICF.
 Показател 3.5.3. Транспортирането на дървен материал до която и да било дестинация се извършва въз основа на валидни товарителници.
 Способи за проверка:
 1.
 Товарителница.
 Правна препратка:
 Членове 11, 19 и 44 от Споразумение No 189-2014, Правилник за прилагане на схемата за фактуриране и неговите изменения.
 Компетентна институция:
 Служба за управление на приходите (SAR), Отдел за фактуриране.
 Критерий 3.6. Физическите и юридическите лица, които притежават предприятия и складове за дървен материал, спазват действащото законодателство за създаване и експлоатация на предприятия за първично и вторично производство на горски продукти и складове за дървен материал.
 Показател 3.6.1. Физическите и юридическите лица, които притежават предприятия за първично или вторично производство на горски продукти или складове за дървен материал, са регистрирани в общината и в ICF.
 Способи за проверка:
 1.
 Разрешително за извършване на дейност.
 2.
 Разрешително за експлоатация.
 Правна препратка:
 За способ 1:
 Член 119 от Споразумение No 018-93, Правилник за прилагане на Закона за общините.
 За способ 2:
 Член 98 от Указ No 98-2007, Закон за горското стопанство, защитените зони и дивата флора и фауна.
 Компетентна институция:
 За способ 1:
 Общината, Службата за управление или Данъчният


text:
инспекторат.
 За способ 2:
 ICF, Отдел за управление и развитие на горите.
 Показател 3.6.2. Физическите и юридическите лица, които притежават предприятия за първично и вторично производство на горски продукти и складове за дървен материал, спазват мерките за мониторинг на околната среда в съответствие с категоризацията на въздействието върху околната среда.
 Способи за проверка:
 1.
 Удостоверение за издадено екологично разрешително.
 2.
 Становище от техническо наблюдение и проверка по отношение на договора за мерки за мониторинг на околната среда.
 Правна препратка:
 MiAmbiente:
 —
 Член 11, параграф (c) и член 83 от Указ No 104-93, Общ закон за околната среда;
 —
 Член 10, параграф 3 и член 24, параграф 6 от Изпълнително споразумение No 008-2015 Правилник за прилагане на Националната система за оценка на въздействието върху околната среда.
 Общини с правомощия за издаване на разрешителни за околната среда:
 —
 Член 1, параграф 28-А от Указ No 181-2007, Изменение на Общия закон за околната среда.
 —
 Член 19 от Изпълнително споразумение No 008-2015, Правилник за прилагане на Националната система за оценка на въздействието върху околната среда.
 Общини с правна автономия:
 Членове 12 и 12-А от Закона за общините, Указ No 134-90.
 Компетентна институция:
 Министерство на енергетиката, природните ресурси, околната среда и мините (MiAmbiente), Генерална дирекция за оценка и мониторинг на околната среда (DECA).
 Общини, с които е сключено споразумение, даващо им правомощия да издават разрешителни в областта на околната среда, или общини с правна автономия:
 Критерий 3.7. Операторите, участващи в производствената верига на горското стопанство, спазват действащите правила относно вътрешната търговия с продукти от дървен материал.
 Показател 3.7.1. Операторите, участващи в производствената верига на горското стопанство, спазват правилата, залегнали в тези таблици за законност, които се отнасят до вътрешния пазар за продукти от дървен материал.
 Способи за проверка:
 1.
 Месечен доклад относно предприятията за първично и вторично производство на горски продукти и складовете за дървен материал.
 2.
 Данни за входящите и изходящите изделия.
 3.
 Документация за извършената надлежна проверка.
 Правна препратка:
 За способ 1:
 Членове 225 и 229 от Общия правилник за прилагане на Закона за горското стопанство, защитените зони и дивата флора и фауна.
 За способ 2:
 Член 219 от Общия правилник за прилагане на Закона за горското стопанство, защитените зони и дивата флора и фауна.
 За способ 3:
 Конкретните разпоредби следва да бъдат разработени след одобряването на съответното законодателство (вж. съответната допълнителна мярка в приложение VIII).
 Компетентна институция:
 За способи 1, 2 и 3:
 ICF, Отдел за търговията и промишлеността (до създаването му неговите функции ще се изпълняват от Отдела за управление и развитие на горите).
 ПРИНЦИП 4. РАБОТОДАТЕЛИТЕ В СЕКТОРА НА ГОРСКОТО СТОПАНСТВО СПАЗВАТ ЗАДЪЛЖЕНИЯТА ПО ОТНОШЕНИЕ НА ТРУДА И ИЗИСКВАНИЯТА ЗА ЗДРАВОСЛОВНИ И БЕЗОПАСНИ УСЛОВИЯ НА ТРУД.
 Критерий 4.1. Работодателите в сектора на горското стопанство спазват законодателството, отнасящо се до наемането на работа и възнаграждението на заетите в сектора на горското стопанство.
 Показател 4.1.1. Работодателите в сектора на горското стопанство наемат официално своите (постоянни или временни) служители.
 Способи за проверка:
 1.
 Документ или доклад от проверка, потвърждаващи, че работодателите в сектора на горското стопанство отговарят на този показател.
 Правна препратка:


text:
Член 11, параграф (e) и член 13, параграф 1 от Указ No 178-2016, Закон за инспекцията по труда.
 Компетентна институция:
 Министерство на заетостта и социалното осигуряване (STSS), Главна инспекция по труда (DGIT).
 Показател 4.1.2. Работодателите в производствената верига на горското стопанство плащат на своите (постоянни или временни) служители поне минималната работна заплата.
 Способи за проверка:
 1.
 Документ или доклад от проверка, потвърждаващи, че работодателите във веригата на доставки в сектора на горското стопанство отговарят на този показател.
 Правна препратка:
 Член 11, параграф (e) и член 13, параграф 1 от Указ No 178-2016, Закон за инспекцията по труда.
 Член 2 от Указ No 103, Закон за минималната работна заплата, приет на 3 юни 1971 г., и неговите изменения.
 Членове 381 и 387 от Указ No 189-1959, Кодекс на труда.
 Компетентна институция:
 Министерство на заетостта и социалното осигуряване (STSS), Главна инспекция по труда (DGIT).
 Критерий 4.2. Работодателите в производствената верига на горското стопанство спазват правилата за здравословни и безопасни условия на труд на работещите.
 Показател 4.2.1. Работодателите в производствената верига на горското стопанство гарантират професионалното здраве и безопасността на своите служители на работното им място.
 Способи за проверка:
 1.
 Доклад от проверка за контрол на здравето и безопасността, потвърждаващ, че работодателите в производствената верига на горското стопанство отговарят на този показател.
 Правна препратка:
 Дял V, глава I, членове 391 и 392 от Указ No 189-1959, Кодекс на труда.
 Глава VII, член 36 от Общия правилник за прилагане на мерки за предотвратяване на трудови злополуки и професионални болести.
 Компетентна институция:
 Министерство на заетостта и социалното осигуряване (STSS), Генерална дирекция за социални грижи, отдел „Инспекционни служби и здравословни и безопасни условия на труд“.
 Критерий 4.3. Работодателите в сектора на горското стопанство спазват правилата за социална защита на работещите.
 Показател 4.3.1. Работодателите в производствената верига на горското стопанство регистрират своите служители в Хондураския институт за социално осигуряване (IHSS).
 Способи за проверка:
 1.
 Регистрация и данни за платежоспособността.
 2.
 Обобщени данни за изплатените заплати, извлечени от базата данни.
 3.
 Доклад от инспекция (ако има такъв).
 Правна препратка:
 За способи 1 и 2:
 Член 7 от Указ No 140-1959, Закон за социалното осигуряване и Указ No 080-2001 от 1 юни 2001 г. за изменението му.
 За способ 3:
 Член 96 от Указ No 140-1959, Закон за социалното осигуряване.
 Компетентна институция:
 Хондураски институт за социално осигуряване (IHSS), Отдел за инспекция на стопанските организации.
 ПРИНЦИП 5. ОПЕРАТОРИТЕ В СЕКТОРА НА ГОРСКОТО СТОПАНСТВО СПАЗВАТ ПРАВИЛАТА ЗА МЕЖДУНАРОДНА ТЪРГОВИЯ С ПРОДУКТИ ОТ ДЪРВЕН МАТЕРИАЛ.
 Критерий 5.1. Износителите и вносителите на продукти от дървен материал работят законно, с необходимите разрешителни, и спазват своите данъчни и митнически задължения.
 Показател 5.1.1. Вносителите и износителите спазват митническите си задължения в съответствие с митническата процедура.
 Способи за проверка:
 1.
 Обобщени данни от митническото досие на вносителя/износителя, извлечени от автоматизираната система за митнически приходи (SARAH).
 Правна препратка:
 Член 23 от Резолюция No 224-2008 (COMIECO-XLIX), Наредба за прилагане на Единния митнически кодекс на Централна Америка (RECAUCA).
 Компетентна институция:
 Генерален координационен секретариат на правителството, Поддирекция за митнически приходи (DARA).
 Показател 5.1.2. Вносителите изпълняват изискванията за надлежна проверка, приложими към


text:
вноса на продукти от дървен материал.
 Способи за проверка:
 1.
 Документация за извършената надлежна проверка от вносителя.
 Правна препратка:
 Конкретните разпоредби следва да бъдат изготвени след одобряването на съответното законодателство (вж. съответната допълнителна мярка в приложение VIII).
 Компетентна институция:
 ICF, Отдел за търговията и промишлеността (до създаването му неговите функции ще се изпълняват от Отдела за управление и развитие на горите).
 Показател 5.1.3. Износителите на продукти от дървен материал, добит от видове, обхванати от Конвенцията CITES, спазват тази конвенция.
 Способи за проверка:
 1.
 Сертификат по CITES
 Правна препратка:
 Член 116 от Указ No 098-2007, Закон за горското стопанство, защитените зони и дивата флора и фауна. Споразумение No 936-13 на Министерството на земеделието и животновъдството (SAG), Процедурен правилник за прилагане на Конвенцията по международната търговия със застрашени видове от дивата фауна и флора (CITES).
 Компетентна институция:
 SAG, Национална служба CITES.
 ПРИНЦИП 6. ОПЕРАТОРИТЕ В СЕКТОРА НА ГОРСКОТО СТОПАНСТВО СПАЗВАТ ТАРИФНИТЕ И ДАНЪЧНИТЕ СИ ЗАДЪЛЖЕНИЯ.
 Критерий 6.1. Операторите в сектора на горското стопанство са законно установени.
 Показател 6.1.1. Операторите в сектора на горското стопанство са регистрирани в Данъчната администрация.
 Способи за проверка:
 1.
 Национален документ за данъчна регистрация (RTN).
 Правна препратка:
 Членове 1 и 2 от Законодателен указ No 102-1974, Закон за националния данъчен регистър.
 Член 27 от Указ No 51-2003, Закон за справедливо данъчно облагане.
 Компетентна институция:
 Служба за управление на приходите (SAR), Отдел за съдействие на данъкоплатците.
 Критерий 6.2. Операторите в сектора на горското стопанство спазват своите данъчни задължения спрямо централното правителство и общинските власти.
 Показател 6.2.1. Притежателите на разрешителни за дърводобив плащат данък за правото да добиват дървесина или да експлоатират природни ресурси в съответствие с Правилника за прилагане на Закона за общините и с таксите, предвидени в действащия общински данъчен план.
 Способи за проверка:
 1.
 Квитанция за платен данък за издаването на разрешително за дърводобив или експлоатация на природни ресурси.
 2.
 Квитанция за платена такса за издаването на разрешително за дърводобив или експлоатация на природни ресурси.
 Правна препратка:
 За способ 1:
 Членове 128 и 130 от Споразумение No 018-93, Общ правилник за прилагане на Закона за общините.
 За способ 2:
 Член 152, параграф c), точка 15 от Споразумение No 018-93, Общ правилник за прилагане на Закона за общините.
 Компетентна институция:
 Общината, Службата за управление или Данъчният инспекторат.
 Показател 6.2.2 Операторите в сектора на горското стопанство плащат данък върху дохода, вноска за солидарност и данък върху нетните активи.
 Способи за проверка:
 1.
 Данъчни декларации
 а)
 Декларация CPAT-272 (Доход на физически лица) или
 б)
 Декларация CPAT-352 (Доход на юридически лица).
 Правна препратка:
 Член 30 от Указ No 25-1963, Закон за подоходния данък.
 Компетентна институция:
 Служба за управление на приходите (SAR), Отдел за финансово разузнаване.
 Показател 6.2.3. Операторите в сектора на горското стопанство прилагат схемата за фактуриране при продажбата на дървен материал и на услуги, предлагани от дъскорезници.
 Способи за проверка:
 1.
 Данни за заверените от SAR фактури, извлечени от модула за фактуриране.
 Правна препратка:
 Член 10 от Споразумение No 189-2014, Правилник за прилагане на схемата за фактуриране, други данъчни документи и данъчна регистрация на касови апарати.
 Компетентна институция:
 Служба за


text:
управление на приходите (SAR), Отдел за фактуриране.
 Критерий 6.3. Операторите в сектора на горското стопанство спазват своите тарифни задължения спрямо централното правителство.
 Показател 6.3.1. Операторите в сектора на горското стопанство спазват своите тарифни задължения.
 Способи за проверка:
 1.
 Удостоверение за данъчна платежоспособност
 Правна препратка:
 Член 49, Указ No 17-2010, Закон за увеличаване на приходите, социалното равенство и рационализацията на обществените разходи.
 Компетентна институция:
 Служба за управление на приходите (SAR), Отдел за събиране и възстановяване.
 Допълнения
 1.
 Определение за операторите в сектора на горското стопанство, упоменати в документите към настоящото споразумение
 В контекста на настоящото споразумение „оператор в сектора на горското стопанство“ е всяко физическо или юридическо лице, което извършва дейности в производствената верига на горското стопанство. Операторите в сектора на горското стопанство са длъжни да се придържат към различните показатели и способи за проверка, описани в настоящото приложение, които се отнасят до тяхното участие в различните етапи от производствената верига на горското стопанство.
 Оператор
 Определение/Понятие
 Показател/Способ за проверка
 1.
 Оператори в сектора на горското стопанство
 Физически или юридически лица, които извършват дейности в производствената верига на горското стопанство. Тези дейности включват, наред с друго, управление на гори, добив, преработка, транспортиране, продажба, внос и износ на дървен материал и продукти от дървен материал, както и промени в експлоатацията на горски площи. В обхвата на това определение попадат и операторите, които извършват такива дейности като подизпълнители, например оператори на верижни триони, контрольори или диспечери, търговски представители, превозвачи и получатели на продукти от дървен материал.
 Под различни номера в таблицата.
 2.
 Селска общност
 Група физически лица и техните организации, които се намират в селски райони (село или махала), в горски райони или на места, граничещи с тези райони, и имат достъп до управление на горите и до други агролесовъдни ресурси.
 1.1.1/1 - 1.2.1/2 - 1.2.2/1 - 2.1.2/1 - 3.1.2/1 - 3.3.2/1
 3.
 Общностна група
 Организация на общността с юридическа правосубектност, включително агролесовъдни организации, етнически групи, селскостопански горски дружества и организирани общности, разположени в национални горски площи, чиято цел е да управлява, добива, обработва и продава стоки и услуги, свързани с горите.
 1.1.1/1 - 1.2.1/2 - 1.2.2/1 - 2.1.1/1 - 2.1.1/2 - 2.1.1/3 - 2.1.2/1 - 3.1.2/1 - 3.3.2/1
 4.
 Собственик на гора
 Физическо или юридическо лице, притежаващо имот, покрит с горски насаждения, който може да бъде например частен, общински (ejido), национален, общностен или притежаван съвместно от коренното население, наред с друго.
 1.1.1/1 - 1.1.2/1 - 1.1.2/2 - 1.2.1/1 - 1.2.1/2 - 1.2.2/1 - 2.1.1/1 - 2.1.1/2 - 2.1.1/3 - 2.1.2/1 - 3.1.1/1 - 3.1.2/1 - 3.1.3/1 - 3.3.2/1 - 3.3.3/1 - 3.3.3/2
 5.
 Собственик на частна гора
 Физическо или юридическо лице, което има пълна собственост върху имот, покрит с горски насаждения.
 1.1.1/1 - 2.1.1/1 - 2.1.1/2 - 2.1.2/1 - 3.1.1/1 - 3.1.3/1 - 3.3.2/1 - 3.3.3/1 - 3.3.3/2
 6.
 Собственик на общинска (ejido) гора
 Община, която притежава имот, покрит с горски насаждения.
 1.1.1/1 - 1.2.2/1 - 2.1.1/1 - 2.1.1/2 - 2.1.2/1 - 3.1.1/1 - 3.1.3/1 - 3.3.2/1 - 3.3.3/1 - 3.3.3/2
 7.
 Собственик, посочен в план за управление на национална гора
 Физическо или